1. ปัจจัยความเสี่ยง

1 ความเสี่ยงในการประกอบธุรกิจ

บริษัทพึ่งพาลูกค้าหรือผู้จัดจำหน่ายรายใหญ่หรือน้อยราย

ถึงแม้ว่ากลุ่มบริษัท จีเอฟพีที จำกัด (มหาชน) และบริษัทย่อย
จะพึ่งพิงลูกค้าหรือผู้จัดจำหน่ายรายใหญ่หรือน้อยราย บริษัทฯ คาดว่าจะไม่มีผลกระทบใดๆ หรือ
ความเสี่ยงใดๆ ต่อกิจการของบริษัท เนื่องจากลูกค้าหรือผู้จัดจำหน่ายรายใหญ่หรือน้อยรายนั้น
เป็นกลุ่มบริษัทที่มีความเกี่ยวข้องกัน คือเป็นบริษัทแม่และบริษัทย่อย

บริษัทพึ่งพิงตลาดสินค้าที่มีข้อจำกัด

ปัจจุบันบริษัทขายผลิตภัณฑ์ไก่สดแช่แข็ง ซึ่งมีมูลค่าประมาณ 496.76 ล้านบาท หรือคิดเป็นร้อยละ
6.74 ของรายได้รวมของบริษัท โดยขายให้กับประเทศญี่ปุ่น และประมาณ 807.76 ล้านบาท
หรือประมาณร้อยละ 10.96 ของรายได้รวมของบริษัท ขายให้กับประเทศในกลุ่มสหภาพยุโรป
จากการพึ่งพิงตลาดของประเทศญี่ปุ่นและประเทศในกลุ่มสหภาพยุโรปในสัดส่วนที่สูงนี้เอง
ทำให้การดำเนินธุรกิจของบริษัทอาจได้รับผลกระทบจากการเปลี่ยนแปลงนโยบายทางการค้าของกลุ่มประเทศดังกล่าว
เช่น การเพิ่มอัตราภาษีขาเข้า การเพิ่มมาตรการด้านสุขอนามัย
รวมทั้งการกำหนดมาตรฐานการนำเข้าให้สูงขึ้น การเปลี่ยนแปลงปัจจัยดังกล่าว
อาจมีผลกระทบต่อต้นทุนการผลิต ยอดขายสินค้า
และความสามารถในการทำกำไรในอนาคตของบริษัท อย่างมีนัยสำคัญ
การที่ขยายตลาดไปยังประเทศอื่น อาจไม่สามารถกระทำได้ง่าย หรืออาจจะต้องใช้ระยะเวลานาน
เนื่องจากแต่ละประเทศกำหนดมาตรฐานการนำเข้าต่างกัน

2. ความเสี่ยงเกี่ยวกับการผลิต

  วัตถุดิบสำคัญมีราคาผันแปรไปตามราคาซื้อขายของตลาดโลก

บริษัทย่อยซึ่งประกอบธุรกิจด้านผลิตอาหารสัตว์
ต้องพึ่งพิงการนำเข้าวัตถุดิบอาหารสัตว์ประมาณร้อยละ 30 เช่น ข้าวโพด กากถั่วเหลือง
และพรีมิกซ์ เป็นต้น ทั้งนี้ราคาวัตถุดิบมีความผันแปรไปตามราคาซื้อขายในตลาดโลก
รวมทั้งความผันผวนของอัตราแลกเปลี่ยนเงินตราต่างประเทศ ในขณะเดียวกัน
บริษัทไม่อาจจะผลักภาระค่าใช้จ่ายดังกล่าวให้กับผู้บริโภคได้ทันทีทันใด
เนื่องจากการปรับราคาขายอาหารสัตว์ จะต้องได้รับการอนุมัติจากกรมการค้าภายใน
ดังนั้นความผันผวนของราคาวัตถุดิบอาหารสัตว์มีผลกระทบอย่างมากต่อต้นทุนการผลิตของบริษัท
อย่างไรก็ดี
บริษัทได้มีการวางแผนและควบคุมปริมาณสินค้าและวัตถุดิบคงคลังให้มีปริมาณที่เหมาะสมที่จะไม่ส่งผลกระทบต่อกระบวนการผลิต
นอกจากนี้
บริษัทยังได้มีมาตรการป้องกันความเสี่ยงจากการผันผวนของอัตราแลกเปลี่ยนเงินตราต่างประเทศ
ซึ่งจะทำให้ต้นทุนวัตถุดิบมีราคาสูงขึ้น กล่าวคือ
บริษัทได้มีการทำสัญญาซื้อขายเงินตราต่างประเทศล่วงหน้า
ซึ่งการทำสัญญาดังกล่าวสามารถช่วยให้บริษัททราบต้นทุนล่วงหน้าอันจะเป็นประโยชน์ในการบริหารต้นทุนการผลิต
ให้มีประสิทธิภาพมากยิ่งขึ้น อย่างไรก็ตาม การทำสัญญาล่วงหน้าดังกล่าว มิได้เป็นประกันว่า
บริษัทจะสามารถจัดการและควบคุมให้ต้นทุนการผลิตต่ำได้
เนื่องจากบริษัทไม่สามารถคาดการณ์ได้อย่างแม่นยำในขณะที่ต้องทำสัญญาล่วงหน้า

3. ความเสี่ยงด้านบริหารและการจัดการ

  บริษัทมีผู้ถือหุ้นรายใหญ่ > 50%

ณ. วันที่ 31 ธันวาคม 2544 กลุ่มตระกูลศิริมงกลเกษม ถือหุ้นในบริษัทคิดเป็นร้อยละ 61.83
ของจำนวนหุ้นที่จำหน่ายได้แล้วทั้งหมดของบริษัท
จึงทำให้กลุ่มศิริมงคลเกษมสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

4. ความเสี่ยงด้านการเงิน

ณ. วันที่ 31 ธันวาคม 2544 บริษัท จีเอฟพีที จำกัด (มหาชน) และบริษัทย่อย
ไม่มีเงินกู้ยืมที่เป็นสกุลเงินตราต่างประเทศ ดังนั้นจึงไม่มีความเสี่ยงด้านการบริหารการเงิน
แต่มีบริษัทย่อยแห่งหนึ่ง มีภาระหนี้สินที่เป็นสกุลเงินตราต่างประเทศ
อันเกิดจากการสั่งซื้อวัตถุดิบจากต่างประเทศ เพื่อนำมาผลิตอาหารสัตว์ ณ. 31 ธันวาคม 2544
บริษัท มีรายการเจ้าหนี้ทรัสต์รีซีท ประมาณ 255,153.92 เหรียญสหรัฐ (โดยใช้อัตราแลกเปลี่ยน
1 US$ เท่ากับ 44.166 บาท) หรือคิดเป็นเงินบาทเท่ากับ 11,269,231.08 บาท
บริษัทได้ทำสัญญาซื้อขายเงินตราต่างประเทศล่วงหน้าไว้เป็นจำนวน 217,528.92 เหรียญสหรัฐ
ส่วนที่เหลืออีก 37,625 เหรียญสหรัฐ บริษัทไม่ได้ทำสัญญาซื้อขายเงินตราต่างประเทศล่วงหน้าไว้
อย่างไรก็ตาม บริษัทคาดว่าคงจะไม่ได้รับผลกระทบในการบริหารความเสี่ยงทางการเงินแต่อย่างใด

5. ความเสี่ยงเกี่ยวกับการเสนอขายหลักทรัพย์

-ไม่มี-